<classify> TANGU kuanzishwa kwa Mamlaka ya Mapato Tanzania TRA mwaka 1996, mamlaka hiyo imevunja rekodi ya makusanyo baada ya kukusanya jumla ya Sh trilioni 1.767 kipindi cha mwezi Septemba 2019. Makusanyo haya ambayo ni sawa na ufanisi wa asilimia 97.20 ya lengo la TRA la kukusanya jumla ya kiasi cha Sh trilioni 1.817 katika kipindi cha mwezi Septemba 2019, hayajawahi kutokea tangu kuanzishwa kwa TRA, Julai mosi, 1996 kwa Sheria ya Bunge Namba 11 ya mwaka 1995. Kwa kulinganisha na makusanyo ya mwezi Septemba 2018, makusanyo haya ya mwezi Septemba 2019 yamekua kwa wastani wa 29.18, imesema taarifa ya Kamishna Mkuu wa TRA, Edwin Mhede kwa umma jana. Mdehe aliongeza, Ufanisi huu wa mwezi Septemba 2019 ni mwendelezo wa ongezeko la makusanyo tangu mwaka wa fedha wa 20192020 ulipoanza mnamo mwezi Julai 2019. Hii ni kwa sababu katika kipindi cha mwezi Julai na Agosti 2019, TRA tulifanikiwa kukusanya kiasi cha Shlingi trilioni 1.256 ambayo ilikuwa ni ufanisi wa 91.92 ya lengo la kukusanya Shilingi trilioni 1.367 na Shilingi trilioni 1.335 sawa na ufanisi wa 96.05 ya lengo la kukusanya Shilingi trilioni 1.409, sawia. Aliongeza kuwa makusanyo hayo ni kiashiria kwamba walipakodi na Watanzania walio wengi sasa wameelewa, wamekubali, na wameitikia wito wa Serikali ya Awamu ya Tano wa kuongeza mapato ya ndani kwa ajili ya maendeleo ya Taifa. Alisema pamoja na mafanikio haya, wanafahamu kuwa hawajafikia malengo yao na zipo changamoto bado zinazostahili kuangaliwa kwa karibu.  <topic>: KITAIFA 